Elo+Viiding

Pärast tutvumist Elo Viidingu (Vee) elukäigu ja loominguga (vt PP esitlused) ning olles kuulanud luuletajat esinemas Prima Vista kirjandusüritusel (samas), lugege läbi tema järgnevad luuletused ja täitke tööülesanded kirjalikult. 1. II Liigud lihtsate inimeste poole käed laiali, kühvli ja ämbriga.

Oktoober seitsekend kaheksa. Kaevud maasse, valitsed oma võra - nii nagu täna -

liigud lihtsate inimeste poole, et teada, et terveneda olla omaenese kompass, tuule suunalipp raudne, kasvamas enese varrel. Kangekaelne, nii nelja-aastane, kujunenud kui inimene, kellest puhuvad üle üksnes teejuhid, need harvad vanade tarkade marud. ("Vastupidavuse pidevusest")

Ül: 1) Missugune on luuletuse meeleolu? Põhjendage oma arvamust. 2) Leidke tekstist epiteet, metafoor. 3) Sõnastage luuletuse idee.

2. NII Nnniii eetiline oli meie vestlus nnnii delikaatsetel teemadel nagu haridus, läbilõhkilöögivõime. Ma armastan neid tublisid inimesi, kes Ühe Idee Nimel kohtlevad meid* kunagi bokseritena, reeturitena, tunnevad kõigile KAASA, mõjutavad mõtlemist kuldkriit(i)liste tahvlitega. Huvitav, mispärast keelduti. Kolmandast, võimalusest.
 * loe: neid

Ül: 1) Kirjutage luuletusele lühike tõlgendus, lähtudes järgmistest küsimustest: mille suhtes on autor siin kriitiline; mida autor väärtustab; missuguseid vormilisi võtteid ta kasutab ? 2) Kuivõrd iseloomulik on luuletuses kirjeldatud olukord kaasaja Eestile?

3. "Luulekogu esitlus"

Kultuurisaates oleks kindlasti mu raamatu esitlust näidatud nii umbes kolme minuti jooksul kui ainult oleksin saatejuhi, ta sõpradega koos veinikeldrisse läinud ja

ma pidin olema ikka hea luuletaja et kell üks öösel helises telefon

ka sõltumatust nädalalehest oleks keegi ikka kohale kobinud kui kunstiklubis kaks minutit kauem arutanuks oma alastuse üle

ja kui oleksin nendega veel kaugemale - //vaidlema// - läinud

saanuks endast ka kunstfoto näiteks Hansapanga seinale all kiri "Vaimne ja ilus" hind selline et poleks iial suutnud osta oma pilti endale

Ül: 1) Sõnastage, mille / kelle suhtes on autor siin irooniline? 2) Mida võiks pidada selles luuletuses eituseks, mida jaatuseks?